KOMISIJOS REGLAMENTAS (EB) Nr. 1053/2009
2009 m. lapkričio 5 d.
iš dalies keičiantis Reglamentą (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 40 straipsnį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (2), ypač į jo 50 straipsnio 1 dalį kartu su 4 straipsniu,
kadangi:
(1)
Įdiegus galutinę kompiuterinę informacijos apie cukraus kainas perdavimo kainų registravimo sistemai pagal 2006 m. birželio 29 d. Komisijos reglamento (EB) Nr. 952/2006 dėl Tarybos reglamento (EB) Nr. 318/2006 taikymo taisyklių, susijusių su cukraus vidaus rinkos valdymu ir kvotų sistema (3), 14 straipsnį sistemą, pagal kurią valstybėms narėms patvirtinti veiklos vykdytojai kas mėnesį siunčia informaciją apie kainas, o valstybės narės nacionalinius duomenis apie vidutines kainas perduoda Komisijai, tikslinga nustatyti, kad Bendro žemės ūkio rinkų organizavimo vadybos komitetas apie vidutines cukraus kainas būtų informuojamas dažniau.
(2)
Todėl turėtų būti nustatyta, kad Komisija turi informuoti Bendro žemės ūkio rinkų organizavimo vadybos komitetą apie vidutines Bendrijos rinkoje kiekvieną mėnesį parduoto baltojo cukraus kainas. Tačiau, siekiant užtikrinti duomenų konfidencialumą, informacija apie kainas Bendro žemės ūkio rinkų organizavimo vadybos komitetui turėtų būti perduodama praėjus trims mėnesiams.
(3)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 952/2006 14 straipsnio pirma pastraipa pakeičiama taip:
„Komisija kiekvieną mėnesį informuoja Bendro žemės ūkio rinkų organizavimo vadybos komitetą apie vidutinę baltojo cukraus kainą, užregistruotą trečią mėnesį iki informacijos pateikimo dienos.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 5 d.